Esialgu toimus Eesti polgu organiseerimine Tallinnas, kuid peagi tekkisid konfliktid vene sõdurite ja eesti enamlastega ning mai alguses paigutati polk ümber Rakverre. Osalt tuli üleviimine isegi kasuks, sest vaiksesse provintsilinna ei ulatunud enamluse laostav mõju. Tänu uue polguülema polkovnik  Aleksander Tõnissoni jõupingutusele kujunes 1. Eesti polgust üksus, mis andis sel segaduste ja üldise allakäigu ajal silmad ette enamikule vene väeosadest ning säilitas kindla rahvusliku vaimu.